ΓΡΑΠΤΗ ΕΡΩΤΗΣΗ E-3172/97 υποβολή: Patricia McKenna (V) προς την Επιτροπή (13 Οκτωβρίου 1997)

Θέμα: Συμμετοχή του Ευρωπαοκού Γραφείου Ανθρωπιστικής Βοήθειας Εκτάκτου Ανάγκης στη Μπούρμα

Ομάδες ανθρωπίνων δικαιωμάτων άσκησαν κριτική στο Ευρωπαϊκό Γραφείο Ανθρωπιστικής Βοήθειας Εκτάκτου Ανάγκης (ECHO) για τη συμμετοχή του στο πρόγραμμα Aids για την Μπούρμα.

Το πρόγραμμα αυτό περιελάμβανε επαφές με το Υπουργείο Υγείας του Κρατικού Συμβουλίου Αποκατάστασης του Νόμου και της Τάξης στη Μπούρμα (SLORC), το οποίο ευθύνεται για μαζικές διώξεις δημοκρατών ακτιβιστών στη χώρα.

Έχει άραγε προβεί η Επιτροπή στην αξιολόγηση των συνεπειών του προγράμματος; Πιστεύει η Επιτροπή ότι το πρόγραμμα έχει αποφέρει απτά οφέλη για το λαό της Μπούρμα; Έχει επιτύχει να εξασφαλίσει τον μη έλεγχο από τον SLORC του προγράμματος; Εάν ναι, με ποιό τρόπο;

Η Επιτροπή έχει επίσης κατηγορηθεί ότι έχει υποστηρίξει πρόγραμμα ελέγχου των ναρκωτικών των Ηνωμένων Εθνών στη Μπούρμα. Τί ποσά έχει διαθέσει για το πρόγραμμα αυτό; Επίσης, θα μπορούσε να αναφέρει τα οφέλη που πιστεύει ότι το πρόγραμμα έχει αποφέρει στο λαό της Μπούρμα;

Απάντηση του κ. Marνn εξ ονόματος της Επιτροπής (10 Νοεμβρίου 1997)

Το πρόγραμμα που αναφέρει το Αξιότιμο Μέλος του Κοινοβουλίου δεν χρηματοδοτείται μέσω του κονδυλίου του προϋπολογισμού για την ανθρωπιστική βοήθεια αλλά μέσω του κονδυλίου του προϋπολογισμού για τον ιό HIV (ιός ανοσοποιητικής ανεπάρκειας)/AIDS (σύνδρομο επίκτητης ανοσοποιητικής ανεπάρκειας), (πρόληψη και περίθαλψη για HIV/AIDS στο Tachilek και στο Kyainge Tongk, World Vision, Ηνωμένο Βασίλειο). Η βασική αξιολόγηση και η ανάπτυξη του λειτουργικού σχεδίου διακόπηκαν λόγω των σοβαρών μουσσώνων στην περιοχή. Για το λόγο αυτό το πρόγραμμα δεν επέφερε ακόμα κανένα αποτέλεσμα.

Οι δραστηριότητες που υποστηρίζει, ωστόσο, η Επιτροπή, θα αποφέρουν οφέλη στους πληθυσμούς που έχουν ανάγκη χωρίς να παράσχουν αναγνώριση στο Συμβούλιο αποκατάστασης του κράτους δικαίου και της τάξης (SLORC). Από την άλλη πλευρά, σε μια χώρα όπως η Βιρμανία, είναι σχεδόν αδύνατο για οποιοδήποτε μη κυβερνητικό οργανισμό (ΜΚΟ) να εργαστεί χωρίς καμία σχέση με τις υπάρχουσες διαρθρώσεις, διότι μόνο σε εξαιρετικά περιορισμένο αριθμό περιπτώσεων μπορεί ένας ΜΚΟ να δημιουργήσει επαρκείς δικές του διαρθρώσεις ώστε να έχουν αντίκτυπο στην ανθρωπιστική κατάσταση των λιγότερο ευνοημένων τμημάτων του πληθυσμού. Αυτό ισχύει ιδιαίτερα στον τομέα της υγείας όπου η διάδοση πληροφοριών και η κατάρτιση του προσωπικού της Βιρμανίας, που θα είναι υπεύθυνο, εκτός από τον περιορισμένο αριθμό προσωπικού των ΜΚΟ, για την αντιμετώπιση των προβλημάτων, αναπόφευκτα οδηγεί σε εργασιακές σχέσεις με τις κυβερνητικές δομές ή με άτομα που έχουν σχέση με αυτές, όπως είναι η ένωση προνοίας του Μυανμάρ για τη μητέρα και το παιδί ή η ιατρική ένωση του Μυανμάρ.

Η Επιτροπή γνωρίζει ότι η κατάσταση δεν είναι ιδανική, αλλά θα πρέπει να την αποδεχτεί εάν θέλει να βελτιώσει την ανθρωπιστική κατάσταση στο εσωτερικό της Βιρμανίας. Αυτό, ωστόσο, δεν σημαίνει ότι οι ΜΚΟ που συνεργάζονται με τις δομές αυτές ή άτομα που έχουν σχέσεις με αυτές, υποστηρίζουν τη χούντα ή αποτυγχάνουν στην τήρηση των ανθρωπιστικών αρχών. Η Επιτροπή παρακολουθεί συνεχώς την κατάσταση όλων των προγραμμάτων που χρηματοδοτεί η Κοινότητα από πολύ κοντά, μαζί με τα κράτη μέλη στη Βιρμανία, ώστε να εξασφαλίζεται ότι δεν συμβαίνει κάτι τέτοιο.

Όσον αφορά τη συνεργασία με το πρόγραμμα των Ηνωμένων Εθνών ελέγχου των ναρκωτικών (UNDCP), η Επιτροπή συμβάλλει με 806.000 ECU σε ένα τριετές πρόγραμμα του UNDCP για τον έλεγχο των προδρόμων ουσιών στην Ανατολική Ασία το οποίο καλύπτει τη Βιρμανία, την Κίνα, το Λάος και το Βιετνάμ. Το πρόγραμμα έχει στόχο να αυξήσει τις δυνατότητες των χωρών να εφαρμόζουν κατάλληλα εθνικά και υποπεριφερειακά μέτρα για τη ρύθμιση των πρόδρομων ουσιών και την εξάλειψη της διάδοσης και της εμπορίας τους. Τα οφέλη για τον λαό της Βιρμανίας θα είναι έμμεσα.